Landsrettens dom om krav om tort for omtale af selvmord i tv-udsendelse uden familiens samtykke stadfæstet
Ret: Højesteret (3. instans)
Faggruppe: Civilsag — Almindelig civil sag
Sagsemner: Erstatning uden for kontrakt;

Ikke tortgodtgørelse for omtale af selvmord i tv-udsendelse

Sag BS-47189/2020-HJR

Dom afsagt den 24. januar 2022

A, B, C og D
mod
E, F og G

Omtale af selvmord i tv-udsendelse medførte ikke tortgodtgørelse til afdødes familie

Sagen angik, om E, F og G, som alle var ansat hos en tv-kanal, skulle betale tortgodtgørelse
til A, B, C og D efter erstatningsansvarslovens § 26, stk. 1, som følge af omtale i en tv-
udsendelse af deres datter og søster H’s selvmord.

Højesteret udtalte, at A, B, C og D alene kunne kræve tortgodtgørelse, hvis de selv havde
været udsat for en tortberettigende krænkelse af deres eget privatliv.

Omtalen af H’s selvmord i den pågældende tv-udsendelse skete uden samtykke fra familien.

Tv-udsendelsen indeholdt dog kun en begrænset omtale af selvmordet, og der blev alene
nævnt forhold, som allerede havde været fremme før udsendelsen, dels via H’s afskedsvideo
på YouTube, dels via lokalpressen og en mindeside på Facebook. Tv-kanalen undlod som
ønsket af familien at vise dele af H’s afskedsvideo, men omtalte i lyset af den dialog, der
havde været med A, B, C og D’s daværende advokat, kort selvmordet og H’s navn.

På denne baggrund fandt Højesteret efter en samlet vurdering, at A, B, C og D ikke havde
været udsat for en sådan retsstridig krænkelse af deres eget privatliv, at der var grundlag for
at tilkende dem tortgodtgørelse efter erstatningsansvarslovens § 26, stk. 1.

Landsretten var nået til samme resultat.